Tegusigal'p

Tegusigal'p (ispanijan kelel: "Tegucigalpa" [teɣusiˈɣalpa] vai [teɣuθiˈɣalpa], lühüd sijaline nimi om "Téguz", "Tegus", "Tepaz") om Gondurasan pälidn (kaikenaigašti — vspäi 1880) da kaikiš suremb lidn. Sädab pälidnan ümbrikod (Keskuzümbrik). Se om Fransisko Morasan-departamentan administrativižeks keskuseks mugažo, ei mülü sihe.
Istorii.
Eländpunktan aluz om pandud ispanijalaižil vn 1578 29. päiväl sügüz'kud "Real de Minas de San Migel' de Tegusigal'pa"-nimenke () indejalaižiden eländpunktan sijas. Hobedan da kuldan samižkaivused oliba keskitadud lidnan ümbrištos. 1930-nziš vozišpäi Komajaguel-ezilidn () om mülünu Tegusigal'pha.
Tegusigal'p šingotase torguindal, bankingal, adivpertiden i restoranoiden holitišil, sauvondal, tekstil'tegimištol, sömtegimištol (sahar, tabak). Mikroedheotandad dominiruidas ižandusen strukturas. Ümbärdajan regionan tegimišton sarakod oma tekstiline, sobiden pästand, sömtegimišt (saharan i tabakon processing), mecan varhapanend, sauvondmaterialiden tehmine (pumaterialad, cement, stökol, metalližkonstrukcijad), bumagan tehmine, himine sarak (substancijoiden, šinoiden i plastmassan pästand), keramikan edheotandad, mašinansauvomine (maižanduzmašinad), elektrotegesiden tegimed. Hobedan, hahktinan i cinkan samine jätktase ezilidnoiš tähäsai.
Geografijan andmused.
Lidn tulleitase hüvin, sijadase tazangištol da ezimägištol, Čolutek-jogen (Tünen valdmeren bassein) alangišton randoil 975..1463 m korktusil, 990 metrad ü.m.t. keskmäižel korktusel. Äi pedaimecoid om kaičenus madalil mägil ümbri. Lidnan keskuz i biznesrajon sijadasoiš jogen päivnouzmaižel randal, Komajaguelan (enzne kaimdailidn) rajonad seištas jogen päivlaskmaižel randal.
Klimat om tropižen savannan kaks'sezonine, päivoikaz, uhokus-sulakus eriližešti. Kun keskmäine lämuz om +19,5..+23,6 C° vodes läbi. Ekstremumad oma +4,5 C° (viluku, keväz'ku) i +36,9 C° (sulaku, semendku, eloku). Paneb 872 mm sadegid vodes, enamba semendkus-kezakus (144..159 mm kus) i sügüz'kus (174 mm), vähemba kuivan sezonan aigan (tal'vku-keväz'ku) 30 mm. Kun keskmäine relätivine nepsuz vajehtase 60..71 % röunoiš vilukus-semendkus, 73..78 % kezakus-tal'vkus.
Tobmuz.
Lidnan tobmuden pämez' om alkald (). Edeline lidnan pämez' om Nasri Asfura ("Nasry Asfura", viluku 2014 — viluku 2022).
Eläjad.
Vl 2010 Tegusigal'pan eläjiden lugu oli 1 126 534 ristitud ezilidnoidenke rahvahanlugemižen mödhe. Lidnan pind — 201,5 nellikkilometrad. Vl 2013 kaik 1 055 729 ristitud elihe lidnas i 1 157 509 ristitud kaikes lidnan aglomeracijas 1514 km² pindal.
Kaik koume valdkundališt i kümne privatišt üläopendusen aluzkundad baziruišoiš lidnas. Znamasine om Gondurasan Nacionaline Avtonomine universitet (), sen aluz om pandud vl 1847 kut Gondurasan universitet, nügüdläine nimi om vspäi 1957, universitetine lidnut om sätud möhemba. Universitetal om kahesa tošt kampusad kaikedme valdkundadme, kaik om 96 tuhad üläopenikoid (vn 2018 andmused). Sen ližaks pälidnas om tehnologižid i politehnižid universitetoid, pedagogine, katoline, evangeline, maižandusen universitetad, dizainan keskuz.
Transport.
Avtobusad da taksid oma kundaližeks transportaks lidnas.
Enččes rahvahidenkeskeine "Tonkontin"-lendimport ("TGU / MHTG", 617 tuh. passažiroid vl 2018) sijadase kudes kilometras suvhe Tegusigal'pan keskuzpalaspäi, om ümbärduzrenghan südäimes. Se tegeb civiližid reisid valdkundan südäimehe vaiše vn 2021 redukuspäi, mugažo kävutase sodaaeroportaks. Uz' rahvahidenkeskeine soda- da civiline Komajaguan "Palmerol"-lendimport (, "XPL / MHPR", 811 tuh. passažiroid vl 2023) om saudud sodabazan sijas vspäi 2016 i radab vn 2021 redukuspäi reisiden täht verhiže maihe, sijadase kudes kilometras suvhe Komajagua-lidnan keskusespäi, 80 km lodeheze pälidnaspäi.